**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΜΑΡΑΘΩΝΑ**

**Α Ν Α Κ Ο Ι Ν Ω Σ Η**

Κατόπιν έκδοσης της υπ’ αριθ. Δ1α/ΓΠ.οικ.78363 Κ.Υ.Α. (ΦΕΚ τ. Β’ 5350/5-12-2020), και με κύριο γνώμονα την εύρυθμη και ασφαλή λειτουργία του Δικαστηρίου ενόψει της πανδημίας του κορωνοϊού COVID-19,

**1)** **ΑΝΑΣΤΕΛΛΟΝΤΑΙ προσωρινά, από τη Δευτέρα 7-12-2020 και ώρα 6:00 έως και τη Δευτέρα 14-12-2020 και ώρα 6:00,** για προληπτικούς λόγους δημόσιας υγείας:

α) Οι δίκες που έχουν προσδιοριστεί κατά το προαναφερθέν χρονικό διάστημα, με την επιφύλαξη των κατωτέρω (υπ’ αριθ. 2) εξαιρέσεων,

β) Οι νόμιμες και δικαστικές προθεσμίες για τη διενέργεια διαδικαστικών πράξεων και άλλων ενεργειών ενώπιον των υπηρεσιών του Δικαστηρίου, καθώς και η παραγραφή των συναφών αξιώσεων, με την επιφύλαξη των κατωτέρω (υπ’ αριθ. 5) εξαιρέσεων και

γ) Οι, κατά τις κείμενες διατάξεις, διαδικασίες αναγκαστικής εκτέλεσης και διενέργειας πλειστηριασμών.

**2) ΕΞΑΙΡΟΥΝΤΑΙ από την αναστολή:**

α) Οι **δίκες της τακτικής διαδικασίες** που εκδικάζονται σύμφωνα με τις διατάξεις του **Ν. 4335/2015** (νέα τακτική διαδικασία),

β) Οι **λοιπές δίκες της αμφισβητούμενης διαδικασίας** (τακτικής διαδικασίας [προ του Ν. 4335/2015] και οποιασδήποτε ειδικής διαδικασίας), **στις οποίες δεν θα εξεταστούν μάρτυρες**. Στις περιπτώσεις αυτές, λαμβάνει χώρα τ**ουλάχιστον την προτεραία της δικασίμου και έως τις 12:30 (το μεσημέρι) έγγραφη δήλωση** των πληρεξουσίων Δικηγόρων όλων των διαδίκων, μέσω ηλεκτρονικού ταχυδρομείου, ότι η συγκεκριμένη υπόθεση θα εκδικαστεί **χωρίς την εξέταση μαρτύρων ή διαδίκων** (σημ: κατά τελολογική ερμηνεία της διάταξης του άρθρου 1 παρ. 1 περ. 4 υποπερ. 5.βε-βστ της άνω Κ.Υ.Α. και προς αποφυγή, κατά το δυνατό, συγχρωτισμού πρέπει να γίνει δεκτό ότι η πρόβλεψη περί μη εξέτασης μαρτύρων καταλαμβάνει και τους διαδίκους). Η ανωτέρω δήλωση, στην οποία πρέπει να αναφέρεται ο ΓΑΚ και ο ΕΑΚ του δικογράφου, η διαδικασία, η δικάσιμος και τα ονόματα των διαδίκων, θα αποστέλλεται στη Γραμματεία του Δικαστηρίου, στην ηλεκτρονική διεύθυνση (e-mail) **eirmarathona@gmail.com**. Σημειώνεται ότι κατά την εκδίκαση των υποθέσεων, στις οποίες έχει χωρήσει, κατά τα ανωτέρω, έγγραφη δήλωση περί μη εξέτασης μάρτυρα/ διαδίκου, θα πρέπει να παρίστανται αυτοπροσώπως οι πληρεξούσιοι Δικηγόροι κατά τις διατάξεις του ΚΠολΔ, προς αποφυγή ερημοδικίας. Επίσης, στις παραπάνω περιπτώσεις (δίκες τακτικής διαδικασίας [προ του Ν. 4335/2015] και οποιασδήποτε ειδικής διαδικασίας), μπορούν να υποβάλλονται, σύμφωνα με το άρθρο 72 παρ. 2 του Ν. 4722/2020, και συναινετικά αιτήματα αναβολής με κοινή ανέκκλητη δήλωση των πληρεξουσίων Δικηγόρων, κατ’ απόκλιση της παρ. 2 του άρθρου 115 ΚΠολΔ, η οποία (δήλωση) αποστέλλεται ομοίως στην προαναφερθείσα ηλεκτρονική διεύθυνση (eirmarathona@gmail.com), το αργότερο μέχρι τις 12:30 (το μεσημέρι) της προηγούμενης της δικασίμου ημέρας, στη δε περίπτωση αυτή η αναβολή μπορεί να δοθεί κατά την εκφώνηση της υπόθεσης στην προσδιορισθείσα δικάσιμο και χωρίς παράσταση των πληρεξουσίων Δικηγόρων. Οι υποθέσεις, για τις οποίες δεν θα έχουν αποσταλεί οι παραπάνω έγγραφες δηλώσεις (περί μη εξέτασης μάρτυρα/ διαδίκου ή συναινετικής αναβολής κατά περίπτωση) **θα αποσύρονται οίκοθεν από το πινάκιο και δεν θα εκφωνούνται**.

γ) Οι **δίκες ασφαλιστικών μέτρων που έχουν αποκλειστικά και μόνο ως αντικείμενο** εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737, 738 ΚΠολΔ, Ευρωπαϊκή Διαταγή δέσμευσης λογαριασμού κατ’ άρθρο 738Α ΚΠολΔ, οι ανακλήσεις αυτών, καθώς και οι σχετικές με αυτές διαφορές του άρθρου 702 ΚΠολΔ. Από τις ανωτέρω υποθέσεις, ειδικότερα, η εκδίκαση των αιτήσεων συναινετικής εγγραφής, εξάλειψης ή μεταρρύθμισης προσημείωσης υποθήκης θα διεξάγεται μόνο εγγράφως, κατά παρέκκλιση της παρ. 2 του άρθρου 115 ΚΠολΔ, και σύμφωνα με τα ειδικώς προβλεπόμενα στη διάταξη του άρθρου 17 του Ν. 4684/2020 (ΦΕΚ τ. Α’ 86/25-4-2020), η ισχύς της οποίας παρατάθηκε έως και τις 31-12-2020 με την υπ’ αριθ. 53409/29-10-2020 απόφαση του Υπουργού Δικαιοσύνης (ΦΕΚ τ. Β’ 4783/29-10-2020).

δ) Η κατάθεση και συζήτηση **αιτήσεων για παροχή νομικής βοήθειας** αποκλειστικά και μόνο εφόσον αφορούν στη διεκπεραίωση υποθέσεων που εξαιρούνται της αναστολής.

ε) Η **χορήγηση ή ανάκληση προσωρινών διαταγών** (ασφαλιστικών μέτρων και εκούσιας δικαιοδοσίας, συμπεριλαμβανομένων του Ν. 3869/2010 και του Ν. 4605/2019), που έχουν ήδη προσδιοριστεί προς συζήτηση, καθώς και εκείνων που θα εισαχθούν κατά το άνω χρονικό διάστημα. Τα αιτήματα χορήγησης ή ανάκλησης προσωρινών διαταγών **θα συζητούνται, χωρίς την εξέταση μαρτύρων και διαδίκων, με κλήτευση του καθ’ ου, διά έγγραφων υπομνημάτων των πληρεξουσίων Δικηγόρων των διαδίκων**, τα οποία δύνανται να αποστέλλονται, μαζί με το γραμμάτιο προείσπραξης, και μέσω ηλεκτρονικού ταχυδρομείου στην ηλεκτρονική διεύθυνση (e-mail) [eirmarathona@gmail.com](mailto:eirmarathona@gmail.com). Οι προσωρινές διαταγές που έχουν ήδη χορηγηθεί και έχουν ισχύ έως τη συζήτηση της υπόθεσης, η οποία έχει προσδιοριστεί κατά το άνω χρονικό διάστημα της αναστολής, θα παρατείνονται οίκοθεν με απόφαση του Προέδρου Υπηρεσίας, ο οποίος θα ορίζει και τη διάρκεια της παράτασης, χωρίς να απαιτείται κάποια ενέργεια ή παρουσία των διαδίκων ή/ και των πληρεξουσίων Δικηγόρων τους.

στ) Η δημοσίευση αποφάσεων, πράξεων, διατάξεων και διαταγών και

ζ) Η δημοσίευση (όχι η κήρυξη κυρίας) διαθηκών.

**3)** **Δεν θα εκδικαστούν οι υποθέσεις ασφαλιστικών μέτρων που δεν αναφέρονται παραπάνω**, αλλά θα αποσυρθούν οίκοθεν και δεν θα εκφωνηθούν.

**4)** **Δεν θα εκδικαστούν οι υποθέσεις εκούσιας δικαιοδοσίας** (γνήσιας και μη, συμπεριλαμβανομένων του Ν. 3869/2010 και του Ν. 4605/2019), αλλά θα αποσυρθούν οίκοθεν και δεν θα εκφωνηθούν.

**5)** **Δεν αναστέλλονται** οι προθεσμίες που προβλέπονται στα άρθρα 215, 237 και 238 ΚΠολΔ, καθώς και στο άρθρο 4Δ του Ν. 3869/2010, όπως προστέθηκε με το άρθρο 1 του Ν. 4745/2020.

**6)** Λαμβανομένου υπόψη ότι, σύμφωνα με την ανωτέρω Κ.Υ.Α., δεν προβλέπεται η αναστολή της λειτουργίας της Γραμματείας, **επιτρέπεται**:

α) Η κατάθεση, και με φυσική παρουσία, πάσης φύσεως δικογράφων όλων των διαδικασιών, συμπεριλαμβανομένων των ενδίκων μέσων και των άνω αιτήσεων παροχής νομικής βοήθειας. Προτρέπονται, ωστόσο, οι κ.κ. πληρεξούσιοι Δικηγόροι, προς αποφυγή συγχρωτισμού, όπως προβαίνουν **σε ηλεκτρονική κατάθεση δικογράφων, όπου αυτό προβλέπεται και είναι δυνατό.**

β) Η κατάθεση αιτήσεων διαταγών πληρωμής, απόδοσης μισθίου, κληρονομητηρίων, σύστασης σωματείου και τροποποίησης καταστατικού σωματείου.

γ) Η λήψη ενόρκων βεβαιώσεων.

δ) Η έκδοση και λήψη απογράφων.

ε) Η λήψη αντιγράφων αποφάσεων, πράξεων, διατάξεων, διαταγών, διαθηκών, σχετικών εγγράφων κλπ.

στ) Καταθέσεις δηλώσεων τρίτου.

ζ) Η διενέργεια αποποιήσεων κληρονομίας.

η) Η χορήγηση πιστοποιητικών, με φυσική παρουσία, αποκλειστικά και μόνο όσων δεν εκδίδονται ηλεκτρονικά.

θ) Οι βεβαιώσεις γνησίου υπογραφής για τα συναινετικά διαζύγια και

ι) Η διενέργεια προκαταρκτικών εξετάσεων και προανακρίσεων.

Για την ασφαλέστερη εξυπηρέτηση και προς αποφυγή συγχρωτισμού, οι παραπάνω υπ’ αριθ. 6 α’ έως και θ’ ενέργειες, θα πραγματοποιούνται **αποκλειστικά και μόνο κατόπιν** **προηγούμενης τηλεφωνικής συνεννόησης (ραντεβού) με τη Γραμματεία του Δικαστηρίου στα τηλ. 22950-52633 και 22950-54133.**

**7)** Για όσες περιπτώσεις αναστέλλονται, κατά τα ανωτέρω, οι νόμιμες και δικαστικές προθεσμίες ως προς τη διενέργεια διαδικαστικών πράξεων και άλλων ενεργειών ενώπιον των υπηρεσιών του Δικαστηρίου (λ.χ. αποποιήσεις, δηλώσεις τρίτου κλπ.), καθώς και η παραγραφή των συναφών αξιώσεων, προτρέπονται οι κ.κ. πληρεξούσιοι Δικηγόροι και οι πολίτες όπως προβούν στη διεκπεραίωση των σχετικών υποθέσεών τους μετά τη λήξη του άνω χρονικού διαστήματος της αναστολής, προς αποφυγή συγχρωτισμού.

**8)** Κάθε άλλο ζήτημα που δεν ρυθμίζεται στην παρούσα ή έχει κατεπείγοντα χαρακτήρα θα επιλύεται από τον Πρόεδρο Υπηρεσίας.

Στο πλαίσιο των γενικών κατευθύνσεων που έχουν δοθεί από το Υπουργείο Υγείας, προτρέπονται οι κ.κ. πληρεξούσιοι Δικηγόροι και οι πολίτες **να μην προσέρχονται στους χώρους του Ειρηνοδικείου, παρά μόνον** για τη διεκπεραίωση των προαναφερόμενων υποθέσεων και κατόπιν προηγούμενης τηλεφωνικής συνεννόησης (ραντεβού) με τη Γραμματεία, για δε τυχόν διευκρινίσεις ή ερωτήσεις παρακαλούμε όπως **επικοινωνείτε αποκλειστικά τηλεφωνικά** με το Ειρηνοδικείο στα τηλ. 22950-52633 και 22950-54133.

Τέλος, προς διασφάλιση της δημόσιας υγείας, **ορίζονται τα παρακάτω αναγκαία υγειονομικά μέτρα** για την ασφαλή λειτουργία του Δικαστηρίου ενόψει της πανδημίας του κορωνοϊού COVID-19:

**1)** **ΥΠΟΧΡΕΩΤΙΚΗ ΧΡΗΣΗ (ΜΗ ΙΑΤΡΙΚΗΣ) ΜΑΣΚΑΣ** από τους δικαστές, γραμματείς, συνηγόρους, διαδίκους και λοιπούς παρισταμένους εντός και εκτός των χώρων του Δικαστηρίου.

**2)** **ΑΠΑΡΑΙΤΗΤΗ Η** **ΧΡΗΣΗ ΑΝΤΙΣΗΠΤΙΚΟΥ ΔΙΑΛΥΜΑΤΟΣ** το οποίο είναι διαθέσιμο σε όλους τους χώρους του Ειρηνοδικείου.

**3) ΑΥΣΤΗΡΗ ΤΗΡΗΣΗ ΑΠΟΣΤΑΣΗΣ ΠΡΟΣΩΠΩΝ ΚΑΤ’ ΕΛΑΧΙΣΤΟ ΟΡΙΟ 1,5 ΜΕΤΡΟΥ.**

**4)** **ΑΝΩΤΑΤΟ ΟΡΙΟ ΠΑΡΕΥΡΙΣΚΟΜΕΝΩΝ ΕΝΤΟΣ ΤΟΥ ΑΚΡΟΑΤΗΡΙΟΥ: ΔΕΚΑ ΠΕΝΤΕ (15) ΑΤΟΜΑ** (μη συμπεριλαμβανομένης της Σύνθεσης του Δικαστηρίου).

**5) ΑΝΩΤΑΤΟ ΟΡΙΟ ΕΙΣΕΡΧΟΜΕΝΩΝ ΣΤΟΥΣ ΧΩΡΟΥΣ ΤΩΝ ΓΡΑΦΕΙΩΝ: ΕΝΑ (1) ΑΤΟΜΟ ΤΗ ΦΟΡΑ**.

Καπανδρίτι, 7-12-2020

**Η Διευθύνουσα το Ειρηνοδικείο Μαραθώνα**

**ΜΑΡΙΑ - ΑΜΑΛΙΑ ΝΤΑΗ**

ΕΙΡΗΝΟΔΙΚΗΣ Δ’